Miðvikudagurinn 24. september er árlegur símenntunardagur í fyrirtækjum og stofnunum . Fyrirtæki eru hvött til að tileinka þann dag fræðslumálum , t.d. með því kynna starfsmönnum fræðslustefnu fyrirtækisins , bjóða upp á námskeið eða fá kynningar frá fræðsluaðilum , stéttarfélögum eða styrktarsjóðum . Fræðsluaðilar , fyrirtæki , stofnanir , samtök og allir þeir sem koma að símenntun eru hvattir til að nýta sér verkefnið til hvatningar og kynningar á því símenntunarstarfi og starfsþjálfun sem fram fer hér á landi . Jafnframt biðjum við fyrirtæki , félög og stofnanir að senda okkur upplýsingar á tölvupósti um það sem gert er í tilefni af viku símenntunar . Menntamálaráðuneytið stendur fyrir viku símenntunar en framkvæmd verkefnisins er í nánu samstarfi við símenntunarstöðvarnar níu á landsbyggðinni og Mími-símenntun og Framvegis á höfuðborgarsvæðinu . Vika símenntunar er stórt og árvisst verkefni þar sem fjölmargir hagsmunaaðilar eru kallaðir til samstarfs um að vekja athygli á mikilvægi símenntunar og hvetja fólk til að leita sér þekkingar .